Ka hoki mai rā ki a tātou, e hika mā, kua pae nei, tēnā anō hoki tātou katoa. Kahurānaki tū mai rā, Ngāti Kahungunu iwi, Ngāti Kahungunu ki Wairarapa, Ngāti Kahungunu ki Tāmaki-nui-a-Rua, karanga mai whakatau mai rā. Tēnā tātou i te āhuatanga o ngā tawatawainga anei rā tō mokopuna, te uri o Kahakura Mihiata, e mihi nei e tangi nei. Ngā pae maunga o Ruahine, o Tararua, tū mai rā. Rangitāne o Wairarapa, Rangitāne o Tāmaki-nui-a-Rua, karanga mai, whakatau mai tā. Tēnā tātou i tā tātou tipuna, te tipua kaitā ko Rongokako. He nui ngā kōrero mō te tipua nei ki roto i awahau ki te Tai Rāwhiti, ā, ki Te Whānau-a-Apanui hoki. Kei reira tonu tōnu tapawae kei ngā toka tū moana ki Waiōrore, Te Whānau a Hinetekahu ki Toihau. Nō reira ngā mihi nui ki a koutou e whakawaha nei, e hautū nei i tēnei kerēme. Tēnei tātou i te āhuatanga o tēnei taihonotanga kerēme Tiriti a Ngāti Kahungunu me Rangitāne me ngā kaupapa kua poua ki roto i tēnei kerēme i tēnei rā, ā, te paparua i a Castlepoint Scenic Reserve, te mahi tahi mō te tiaki i te moana ki Wairarapa me te awa o Ruamahanga, te whakahokitanga mai o ngā whenua tāpui a Mākirikiri me te Mataikona Scenic Reserves anō hoki. E hika mā, kei te mihi atu rā ki a koutou i ngā whakatōpūtanga o ngā rawa nei.